ORI:ระยะยาวธุรกิจมีโอกาสเติบโตดีแนะนำซื้อราคาเป้าหมาย 15 บาท
ORIระยะยาวยังคงเห็นโอกาสการเติบโตที่ดีของบริษัท ซึ่งคาดว่าจะช่วยให้ราคาหุ้นมีการปรับตัวเพิ่มขึ้นตามผลประกอบการได้ แนะนำซื้อราคาเป้าหมาย 15 บาท
4 ต.ค. 2559

บล.กสิกรไทย ระบุในบทวิเคราะห์วันนี้ (4 ต.ค.) ว่า บริษัท ออริจิ้น พร็อพเพอร์ตี้ จำกัด (มหาชน) หรือ ORI ปิดการขายโครงการที่ใหญ่ที่สุดตั้งแต่ตั้งบริษัทมา ได้แก่ ไนท์บริดจ์ ไพรม์ สาทร (มูลค่า 3.9 พันลบ.) ในการเปิดตัวอย่างเป็นทางการวันแรกเมื่อวันเสาร์ที่ผ่านมา ซึ่งทำให้บริษัทสามารถบรรลุเป้าหมายยอดขายปีนี้ที่ 8.5 พันลบ.ที่เพิ่งปรับเพิ่มขึ้นไม่นานมานี้ไปแล้ว (จากยอดขาย 8 เดือนแรกที่ 5.0 พันลบ.)
นอกจากนี้บริษัทยังประกาศเปิดตัวโครงการใหม่อย่างไม่เป็นทางการทันที ได้แก่ น็อตติ้งฮิล จตุจักร อินเตอร์เชนท์ (มูลค่า 650 ลบ.) โดยโครงการนี้ไม่ได้อยู่ในแผนเปิดตัวโครงการใหม่ในปีนี้ ทั้งนี้แม้ประเด็นดังกล่าวจะเป็นปัจจัยบวกต่อราคาหุ้น แต่การที่ราคาหุ้นปรับเพิ่มขึ้นถึง 13.6% ในช่วง 2 วันสุดท้ายของการซื้อขายในสัปดาห์ก่อน
คาดว่าจะเป็นการเข้ามาเก็งกำไรในประเด็นนี้ของนักลงทุนระยะสั้น จึงอาจเห็นแรงเทขาย (sell on fact) จากนักลงทุนกลุ่มนี้ได้ อย่างไรก็ตามในระยะยาวยังคงเห็นโอกาสการเติบโตที่ดีของบริษัท ซึ่งคาดว่าจะช่วยให้ราคาหุ้นมีการปรับตัวเพิ่มขึ้นตามผลประกอบการได้ 